Statskirke?
Et svært viktig spørsmål for både kirken og store deler av det norske folk er denne høsten ute på høring. Det gjelder spørsmålet om forholdet mellom kirke og stat. 31. januar la Stat-kirkeutvalget fram sin utredning til Kultur og kirkedepartementet etter nesten tre års arbeid (NOU 2006:2 Staten og Den norske kirke). Utvalget var bredt sammensatt, med 20 representanter, ledet av fylkesmann Kåre Gjønnes. Det har vært overraskende lite diskusjon om saken i media, men den siste uken har det begynt å ta av, ikke minst fordi Arbeiderpartiet begynner å røre på seg. Utredningen er ute på høring også i en rekke politiske organer, og en undersøkelse viste at flertallet av stortingsrepresentantene fra Ap er for statskirke. Så er spørsmålet hva grasrota sier i det statsråd Trond Giske omtaler som høstens store gruppearbeid. SV er det partiet som trolig er mest mot statskirke, Senterpartiet mest for. Ganske sikkert er det motstandere og tilhengere av statskirken i alle partier. Det gjør behandlingen politisk spennende og utfordrende. Det er også et spørsmål om ønskene om skille er større i de kirkelige og politiske eliter enn på grasrota. Nylig ble kirken kritisert for å føre en avsondret topptung debatt som ikke berører det brede lag av folket.  Da kirken selv, det såkalte ”Bakkevig utvalget” (Samme kirke – ny ordning 2002), utredet saken for noen år siden, var det et klart flertall i utvalget for et skille. Da så menighetsrådene skulle uttale seg, altså grasrota, var stemningen motsatt. Det kom nok som en overraskelse på mange i kirken. Men det kan tyde på samme forhold: I folkedypet er man mer skeptisk til et skille. Det er kanskje en av grunnene til at Senterpartiet antyder folkeavstemning om saken. Giske har foreløpig vært skeptisk til det. Det er det gode grunner til. Spørsmålet om stat-kirke berører forholdet til minoriteter. Det er ikke klokt å bruke et slikt spørsmål i en folkeavstemning. Dessuten må det være svært viktig å prøve å finne fram til et kompromiss som flest mulig kan slutte seg til. Ingen er tjent med politisk, eller enda verre - religiøs polarisering - i denne saken. 
Det verdt å merke seg at siden statkirkespørsmålet berører flere paragrafer i Grunnloven kan ikke et enkelt Storting ta avgjørelser alene. Grunnlovsparagrafer kan bare vedtas med 2/3 dels flertall, og to Storting må delta i behandlingen. Denne type store avgjørelser tar tid – og skal ta tid. Folket skal kunne si sitt i valg. Trolig vil dagens Storting komme med forslag om endringer i Grunnloven, som neste Storting eventuelt vedtar. Neste Stortingsvalg er som kjent først om tre år, i 2009. 
Utredningen har interessante paralleller til de andre nordiske landene, samt England. Særlig interessant er kanskje sammenligningene med Sverige, som foretok skille mellom kirke og stat i 2000. Mange land i Europa har et meget nært forhold mellom stat og kirke f. eks Tyskland, uten å ha statskirke, mens andre har mer prinsipielt skiller mellom det offentlige og kirken, slik som Frankrike. Rene statskirkeordninger finnes nå bare i Danmark, Norge og Den angelikanske kirke i Church of England.
Det er en rekke forhold som tas opp i utredningen som er beslektet med framtidig kirkeordning: Finansiering, gravferdsforvaltningen, spørsmålet rundt fredede og verneverdige kirker og eiendomsrett.

Disse spørsmålene kan påvirke hovedspørsmålet i varierende grad. Spørsmålet rundt finansiering vil være nokså avgjørende om en selvstendig kirke i framtida f. eks skal kunne være landsdekkende og tilby omtrent de samme tjenestene til alle. På den annen side er det fullt mulig å tenke seg at gravlundsforvaltingen overføres til kommunen fra Kirkelig fellesråd, både under nåværende statskirkeordning eller ved en selvstendiggjort kirke. Personlig mener jeg, i tråd med flertallet av utvalget, at forvaltning av gravferd er en allmenn oppgave som må ivaretas av det offentlige. Dette gjetter jeg på blir vedtatt.
Hva foreslår så utvalget i hovedspørsmålet?
Tre framtidige modeller er skissert, alle med interne variasjonsmuligheter. I alle modellene gjøres det endringer i Grunnloven, men i helt forskjellig omfang. I alle modellene ønsker en å holde fast på en landsdekkende folkekirke for alle.
Et lite mindretall (to medlemmer) ønsker å fortsette dagens ordning med en grunnlovs-forankret folkekirke. En hovedårsak er rett og slett at ordningen fungerer. Staten sikres fortsatt innflytelse ved at regjeringen er øverste kirkestyre. Dette mindretallet vil understreke at dette kirkestyret er en del av Den norske kirke gjennom grunnlovsbestemmelsene om bekjennelsesplikt for Kongen og medlemskapskrav for de av statsrådene som deltar i behandlingen av kirkesaker. En del av de som argumenterer for dette vil hevde at i dag er kirkens demokrati så svakt at staten ivaretar kirkens medlemmer bedre enn kirkens egne organer. Noen vil også være redd for at Kirken vil polariseres, i verste fall splittes, om ikke den holdes sammen av staten.
Et annet mindretall (fire medlemmer) velger motsatt standpunkt. De ønsker en selvstendig folkekirke. De legger vekt på at Den norske kirke fullt ut må betraktes og behandles som et trossamfunn, på linje med andre trossamfunn. Dette innebærer et tydelig skille mellom politisk makt og kirkestyre. Virksomheten reguleres gjennom en felles lovgivning for alle tros- og livssynssamfunn. En mener det største problemet for kirken er at den har et verdslig politisk organ som øverste myndighet. Videre er likebehandling ovenfor andre tros-og livsynsssamfunn og religioner avgjørende. Staten som organisert folkefellesskap skal omfatte alle landets statsborgere. Dette er problematisk der staten har preferanser for ett bestemt trossamfunn.

Et stort flertall (14 av 20) går inn for en lovforankret folkekirke. Dette er et kompromiss som gir Den norske kirke en lovforankring. Samtidig blir kirken et selvstendig retssubjekt. Men den får altså en særstilling i forhold til andre tros-og livssynssamfunn pga sin historie og store oppslutning. En tar vekk de grunnlovsparagrafene som er vanskeligst i forhold til en pluralisert norsk virkelighet, samtidig som lovforankringen understreker den sterke kontinuiteten mellom nåværende og ny kirkeordning.
Selv heller jeg mot denne ordningen. Jeg tror ikke kirken er tjent med å tviholde på lover og privilegier som et voksende mindretall ikke ønsker. Jeg tror kirken er blitt voksen til større selvstendighet, selv om den opplagt har et demokratisk underskudd. Jeg tror, som utredningen peker på, ikke en nyordning er avgjørende nødvendig for ikke å komme i motstrid med krav om tros-og livsynsfrihet.  Men større likebehandling mellom ulike trossamfunn vil likevel være i menneskerettighetstraktatenes ånd (f.eks Den europeiske menneskerettighetskonvensjonen fra 1950). Spørsmålet er om ikke dette også er i den ånd kirken selv er inspirert av. 
Et ytterligere argument for et moderat skille er omskiftningen i norsk politikk. Det er sannsynlig at Fremskrittspartiet i nær framtid får regjeringsmakt. For meg står partiet for et avgjørende linjeskifte helt uten sammenligning med de politiske omskiftninger vi er vant med. Er det ønskelig at et slikt parti skal ha innflytelse over kirken, utnevne biskoper og ha reel innflytelse? For meg er det en vanskelig tanke som tilspisser de vanskelige problemområdene med statskirken.
Uansett modell: Det vesentligste spørsmålet for kirken er om den fortsatt klarer å være folkekirke, og at den klarer å være et sannferdig vitnesbyrd om fred, forsoning og rettferdighet. Det er mulig innenfor alle tre alternativer. Det handler ikke bare om ordninger.
Men en må likevel spørre seg hvilken ordning som er mest hensiktsmessig for å få det til. Fra kirkens side, er det dette spørsmålet som er det viktigste premiss i spørsmålet om kirkeordning, slik jeg ser det.

